钦定古今图书集成/明伦汇编/官常典/第614卷 > 王劢
## 钦定古今图书集成/明伦汇编/官常典/第614卷 > 王劢

按《陈书王通传》：“通弟劢，字公济，美风仪，博涉书史，恬
然清简，未尝以利欲干怀。梁世为国子《周易》生，射策
举高第，除秘书郎、太子舍人，宣惠武陵王主簿，轻车
河东王功曹史。王出镇京口，劢将随之藩。范阳张缵
时典选举，劢造缵言别，缵嘉其风采，乃曰：‘王生才地，
岂可游外府乎’？奏为太子洗马，迁中舍人，司徒左西”
属。出为南徐州别驾从事史。大同末，梁武帝谒园陵，
道出朱方，劢随例迎候，敕劢令从辇侧。所经山川，莫
不顾问，劢随事应对，咸有故实。又从登北顾楼赋诗，
辞义清典，帝甚嘉之。时河东王为广州刺史，乃以劢
为冠军河东王长史、南海太守。王至岭南，多所侵掠，
因惧罪，称疾秀州。还朝，劢行广州府事。越中饶沃，前
后守宰例多贪纵，劢独以清白著闻。入为给事黄门
侍郎。侯景之乱，西奔江陵。元帝承制，以为太子中庶
子，掌相府管记。出为宁远将军、晋陵太守。时兵饥之
后，郡中凋弊，劢为政清简，吏民便安之。征为侍中，迁
五兵尚书。及西魏寇江陵，元帝征湘州刺史、宜丰侯
萧循入援，以劢监湘州。江陵陷，敬帝承制以为中书
令。绍泰元年，加侍中。高祖为司空，以劢兼司空长史。
高祖为丞相，劢兼丞相长史，侍中、中书令并如故。时
吴中遭乱，民多乏绝，乃以劢监吴兴郡。及萧勃平后，
又以劢旧在岭表，早有政𪟝，乃授使持节、都督广州
等二十州诸军事、平南将军、平越中郎将、广州刺史。
未行，改为衡州刺史，持节、都督并如故。王琳据有上
流，衡、广携贰，劢不得之镇，留于大庾岭。天嘉元年，征
为侍中、都官尚书，未拜，复为中书令。迁太子詹事，行
东宫事，侍中并如故。加金紫光禄大夫，领度支尚书。
废帝即位，加散骑常侍。太建元年，迁尚书右仆射。时
东境大水，百姓饥馑，以劢为仁武将军、晋陵太守，在
郡甚有威惠，郡人表请立碑，颂劢政绩，诏许之。征为
中书监，重授尚书右仆射，领右军将军。四年五月卒，
时年六十七。赠侍中、中书监，谥曰温。